P r e d k l a d a c i a   s p r á v a
		
	V súčasných hospodárskych vzťahoch uplatňuje Slovenská republika s Českou republikou v oblasti medzinárodného zdanenia Zmluvu medzi Slovenskou republikou a Českou republikou o zamedzení dvojakého zdanenia v odbore daní z príjmov a z majetku (publikovaná v Zb. zákonov SR pod č. 229/1993). Obe krajiny v snahe skvalitniť podnikateľské prostredie sa rozhodli renegociovať zmluvu o zamedzení dvojitého zdanenia, ktorá zohľadní aktuálne podmienky ekonomických vzťahov.  Rokovania k návrhu Zmluvy medzi Slovenskou republikou a Českou republikou o zamedzení dvojitého zdanenia a zabránení daňovému úniku v odbore daní z príjmov a z majetku (ďalej len "Zmluva") sa uskutočnili na úrovni expertov v dvoch kolách, v Prahe a v Bratislave. Návrh textu Zmluvy bol dojednaný. 

	Výsledkom týchto expertných rokovaní je predkladaný návrh Zmluvy. Jej cieľom je vytvoriť právny rámec pre rozvoj všestranných a vzájomne výhodných hospodárskych vzťahov. Uplatňovaním Zmluvy bude právo na daň z jednotlivých zdrojov rozdelené objektívne medzi oba zmluvné štáty. Zmluva rieši prekrývanie daňových sústav SR a ČR a eliminuje nadmerné daňové zaťaženie, odstraňuje zdanenie toho istého príjmu dvakrát. Zmluva sa tým stáva jednou z najdôležitejších podmienok rozvoja zahranično-obchodných vzťahov. Ďalším, nemenej dôležitým prínosom Zmluvy je spravodlivé daňové zaťaženie zahraničných podnikateľov; snaha, aby daňový systém vytváral rovnaké konkurenčné podmienky pre tuzemské aj zahraničné spoločnosti a aby nedochádzalo k diskriminácii tuzemských podnikateľov. Veľký význam tejto Zmluvy spočíva i v rozvoji spolupráce daňových administratív pri predchádzaní daňových únikov.

	Nakoľko Zmluva je v zmysle vnútroštátneho právneho poriadku SR zmluvou prezidentskej povahy, musí byť predložená na schválenie Národnej rade Slovenskej republiky. Táto Zmluva je medzinárodnou zmluvou podľa článku 7 ods. 5 Ústavy Slovenskej republiky a má prednosť pred zákonmi. Zmluva priamo zakladá práva a povinnosti  fyzickým a právnickým osobám pri zamedzení dvojitého zdanenia. Zmluva podlieha ratifikácii a bude vyhlásená spôsobom ustanoveným zákonom (t.j. v Zbierke zákonov Slovenskej republiky). Táto Zmluva je v súlade s ústavou a s ústavnými zákonmi v zmysle článku 125a Ústavy Slovenskej republiky.
   
	Uzavretie tohto zmluvného dokumentu nebude mať negatívny dopad na štátny rozpočet, naopak, rozvojom slovensko - českých hospodárskych vzťahov sa predpokladá pozitívny vplyv na štátny rozpočet, na zamestnanosť a tvorbu pracovných miest.

	Uzavretie  Zmluvy je v súlade s Postupom prípravy medzinárodných zmlúv o podpore a vzájomnej ochrane investícií a o zamedzení dvojitého zdanenia medzi Slovenskou republikou a príslušnými štátmi, ktorý bol schválený Poradou vedenia MF SR v januári 2001.  

D ô v o d o v á   s p r á v a 

	Cieľom navrhovanej  Zmluvy medzi Slovenskou republikou a Českou republikou  o zamedzení dvojitého zdanenia a zabránení daňovému úniku v odbore daní z príjmov a z majetku (ďalej len “Zmluva”) je vytvoriť právny priestor pre rozvoj všestranných a vzájomne výhodných hospodárskych vzťahov. Uzavrením tejto Zmluvy bude právo na zdanenie z jednotlivých zdrojov rozdelené objektívne medzi oba zmluvné štáty.

	Dvojité zdanenie, ku ktorému dochádza v medzinárodnom kontexte je nežiadúce, pretože znižuje príjmy, ktoré podnikom a občanom jedného štátu plynú z druhého štátu. Ide predovšetkým o príjmy z vykonávania stavebných, montážnych a iných činností, z využívania patentov, priemyselných práv, technických znalostí a skúseností, výrobno-technických poznatkov, z úrokov, majetkových účastí, výrobnej a technickej kooperácie a z iných zdrojov. Dvojité zdanenie postihuje tiež príjmy z využívania autorských práv k dielam literárnym, umeleckým a vedeckým a príjmy výkonných umelcov.

	Pretože príčinou vzniku medzinárodného dvojitého zdanenia je kolízia daňových zákonov dvoch štátov, môže byť medzinárodné dvojité zdanenie účinne vylúčené iba opatrením oboch štátov vzájomne koordinovaným uplatňovaním medzinárodnej zmluvy.

	Zmluva sleduje objektívne rozdelenie práva na zdanenie príjmu medzi štát zdroja a štát, v ktorom má príjemca sídlo alebo bydlisko.

	V článkoch 1 a 2 je vymedzený osobný a vecný obsah Zmluvy. Nakoľko Zmluva rieši kolíziu daňových zákonov, ktoré sú súčasťou právnych sústav dvoch štátov, sú, v záujme jednotnosti výkladu, výrazy dôležité pre aplikáciu Zmluvy definované v článkoch 3 až 5.

	Príjmy právnických osôb a občanov jedného zmluvného štátu sú zdanené v štáte sídla právnickej osoby, prípadne bydliska občana. V druhom zmluvnom štáte môžu byť príjmy zdanené len v rozsahu a za podmienok, ktoré sú stanovené ustanoveniami jednotlivých článkov Zmluvy.

	Príjmy z nehnuteľného majetku, z jeho užívania alebo prenájmu sú podľa článku 6 zdaňované v štáte, kde je takýto majetok umiestnený.

	Podľa článku 7 Zmuvy môžu byť príjmy z obchodnej a priemyselnej činnosti podnikov jedného zmluvného štátu zdanené v druhom zmluvnom štáte, pokiaľ boli dosiahnuté v tomto druhom štáte na základe činnosti vykonávanej v tomto druhom štáte prostredníctvom stálej prevádzkarne.

	V článku 8 sa vyhradzuje právo na zdanenie príjmov z lodnej, cestnej  a leteckej dopravy.
	
	Článok 9 upravuje zdaňovanie v prepojených podnikoch.

	Zdanenie dividend, úrokov a licenčných poplatkov je rozdelené medzi oba zmluvné štáty. V štáte zdroja, t.j. v štáte, ktorý ich vypláca, je stanovená hranica ustanoveniami článkov 10, 11 a 12.

	Článok 13 upravuje zdanenie príjmov zo scudzenia majetku. Zdanenie príjmov fyzických osôb z ich osobne vykonávanej činnosti je upravené ustanoveniami článkov 14 - 19.

	Zdaňovanie príjmov, ktoré nie sú osobitne upravené ustanoveniami predchádzajúcich článkov je riešené v článku 20. 

	Článok 21 upravuje zdanenie príjmov z majetku.

	Článok 22 stanovuje postup v daňovom konaní pri vylúčení dvojitého zdanenia.

	Nediskriminácia v oblasti zdaňovania upravená článkom 23 zabezpečuje rovnaké podmienky pre organizácie a občanov oboch štátov; neformálne riešenie sporov pri výklade a aplikácii Zmluvy a výmene informácií nevyhnutných pre vykonávanie Zmluvy medzi ministerstvom financií SR a ČR je upravená článkami 24-25.

	Článok 26 potvrdzuje výsady niektorých skupín osôb, ktoré vyplývajú z iných medzinárodných zmlúv.

	Záverečné ustanovenia upravujú podmienky nadobudnutia platnosti Zmluvy, jej účinnosť a možnosť výpovede. Predmetná Zmluva je v zmysle vnútroštátnych právnych predpisov zmluvou prezidentskej povahy a tým podlieha po podpise schváleniu NR SR a ratifikácii prezidentom SR. 

	Zmluva nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná, s výnimkou Zmluvy medzi SR a ČR o zamedzení dvojakého zdanenia v odbore daní z príjmov a z majetku podpísanej v Bratislave dňa 23. 11. 1992, ktorá skončí platnosť vo vzájomných vzťahoch medzi SR a ČR dňom, kedy sa začne vykonávať táto navrhovaná Zmluva .